МяйцIаллий кIилчинсса гюнгутIи\nБарча буллай буру / Лакрал райондалия / Образование\nАвтор: Залму Абдурахманова · 31.05.2021\nГьашину Лакрал райондалий школа къуртал бунни 39 оьрчIал, дурусну ларгсса шиналуксса.\nЛакрал райондалул школарттай бивщунни махъва-махъсса гюнгутIи. Итникьини райондалул бакIчи Юсуп МахIаммадов лавгунни Гъумучиял школа къуртал буллалими барча бан, цIусса оьрмулул ххуллийн буклакиминнахь ххуллухъин учин.\nВа кьини школалущал батIул хъанахъими барча бан Гъумучиял спортзалданувун бавтIун бия, миннал учительтал ва нину-ппу бакъасса, чIявусса агьлу.\nЮсуп МахIаммадовлул кIицI лавгунни школа къуртал буллалиминнал хьхьичI тIитIлай бушиву цIу-цIусса ххуллурду, чIа увкунни гьарцаннан жяматраву цала кIану лякъинсса тIайлабацIу.\n– Сивсуну ва дакI дарцIуну буккияра зува язи бувгьусса ххуллийн, чялишну ялун личин буллалияра зула гьунарду.\nХIарачат бувара зула бюхъу-бажар ишла бан, так ца зунма бакъасса, щала райондалунгу мюнпатну. ТачIав хъама мабитару райондалул ялун бучIантIимур хъунмурчIин зула кIунттихь бушиву.\nТтул умуд бур зуяту райондалун пахрулунсса инсантал буккантIишиврийн. На дакIнийхтуну чIа тIий ура зун тIайлабацIу ЕГЭ дулавриву ва гихуннайсса дуккавриву, – увкунни райондалул бакIчинал.\nШкола къуртал буллалиминнан тIайлабацIу чIа увкунни Лакрал райондалул КIулшиву дулаврил управлениялул цIусса каялувчи Тимур МахIаммадовлул, Гъумучиял школалул цIусса директор Соня МухIуевал, дуклаки оьрчIал нитти-буттахъал, учительтурал.\nДуккавриву, спортраву ва жяматийсса иширттаву хьхьичIунсса оьрчIан дуллунни хIурматрал грамотартту.\nШеърирдайну ва балайрдайну хъуними уссурваврахь ххуллухъин увкунни цалчинмур класс къуртал буллалиминнал ва Гъумучиял ОьрчIал магьирлугърал школалий тарбия хъанахъиминнал.\nДля учителей Дагестана в ЦОКО организовали компьютерное тестирование\nСледующая публикация Махъва-махъсса гюнгутIул чIу ГьунчIукьатIув\nПредыдущая публикация В ДГУ прошел круглый стол, посвящённый проблемам предпринимательства